Regionsudvalgets udtalelse om "Projekt unge ind i landbruget"

(2001/C 357/08)

REGIONSUDVALGET har -

under henvisning til præsidiets beslutning af 10. november 2000 om i henhold til EF-traktatens artikel 265, stk. 5, at afgive udtalelse om ovennævnte emne og at henvise det forberedende arbejde til Underudvalg 2 "Landbrug, Udvikling af Landdistrikterne, Fiskeri",

under henvisning til Rådets forordning (EF) nr. 1257/1999(1) af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL), som fastlægger EU-rammer for en bæredygtig udvikling af landdistrikterne fra januar 2000,

under henvisning til Kommissionens forordning (EF) 1750/1999(2) om gennemførelsesforanstaltninger for ovennævnte forordning,

under henvisning til Kommissionens beretning om "De unge landmænd og generationsskifteproblemerne i EU's landbrug", KOM(96) 398 endelig udg., og Regionsudvalgets udtalelse om nævnte beretning (CdR 457/96 fin)(3),

under henvisning til forslag til udtalelse (CdR 417/2000 rev. 2) vedtaget af Underudvalg 2 den 20. april 2001 (ordfører Guido Gonzi, medlem af kommunalbestyrelsen i Albareto, I, PPE) -

på den 39. plenarforsamling den 13.-14. juni 2001 (mødet den 13. juni) med et flertal af stemmer for vedtaget følgende udtalelse.

Regionsudvalget

1. finder det foruroligende, at landmændenes gennemsnitsalder stiger samtidig med, at stadig færre unge bliver i landbruget eller etablerer sig som landmænd, og frygter, at dette generationsskifteproblem kan få alvorlige konsekvenser.

Mange steder hindrer denne situation en hensigtsmæssig udvikling af sektoren, bevarelse af landområder, beskyttelse af miljøet og landskabet, og især i bjergområderne og i de ugunstigt stillede områder har man reelt ikke mulighed for at gennemføre den nye politik for udvikling af landdistrikterne. Der er risiko for en egentlig forfald i landområderne;

2. mener, at det er tvingende nødvendigt, at man i en situation, der hele tiden forværres, råder over forskellige instrumenter, der fra flere synsvinkler kan belyse de forskellige problemstillinger, afdække årsagerne og bidrage med løsningsforslag.

Kommissionen bør derfor udarbejde:

- et statistisk redskab til overvågning af, hvor mange landmænd der trækker sig tilbage, og hvor mange unge, opdelt efter køn, der etablerer sig som landmænd, og som kan danne grundlag for sammenligninger fra år til år;

- redskaber til evaluering af EU's igangværende politikker - såvel på landbrugsområdet som på andre områder - og deres indvirkning på yngre landmænds etablering;

- en målrettet task force inden for GD Landbrug, som kan udarbejde hensigtsmæssige praktiske løsninger;

3. finder det nødvendigt, at man hurtigst muligt indsamler oplysninger om yngre landmænd i de central- og østeuropæiske lande, og at man aftaler med de pågældende landes myndigheder, at EU-støtten primært, om ikke udelukkende, anvendes til investeringer, der fremmer yngre landmænds etablering og uddannelse, teknisk bistand samt omstrukturering af bedrifterne;

4. mener ikke, at hverken medlemsstaterne eller EU er tilstrækkeligt opmærksomme på problemets omfang, og hvilke komplekse løsninger det kræver.

Regionsudvalget mener derfor, at Kommissionen på kort sigt bør iværksætte en målrettet konference om "Unge i landbruget". Ligesom Cork-konferencen har sat temaet bæredygtig udvikling af landdistrikterne på dagsordenen i EU og indkredset de påkrævede iværksættelsespolitikker, skal konferencen "Unge i landbruget" gøre offentligheden og de ansvarlige myndigheder på alle niveauer opmærksomme på dette spørgsmål og dermed danne grobund for bevågenhed, forslag og passende politikker. Regionsudvalget mener, at det bør spille en væsentlig rolle i forberedelsen og gennemførelsen af denne konference, bl.a. fordi regionerne og de lokale myndigheder har et mere direkte kendskab til de forskellige aspekter af de yngre landmænds situation i de forskellige områder;

5. foreslår, at konferencen skal have til formål at fastlægge retningslinjerne for et projekt "Unge ind i landbruget", der omfatter:

- definition af målene for generationsskifte i landbruget;

- foranstaltninger, der skal justere og skabe sammenhæng i de gældende bestemmelser for landbrugssektoren samt politikken for udvikling af landdistrikterne;

- en ramme, inden for hvilken der kan fastlægges retningslinjer for nationale, regionale og lokale tiltag inden for de forskellige kompetenceområder, således at de fastsatte mål kan nås i hele EU;

- retningslinjer og foranstaltninger til fremme af lignende tiltag i de central- og østeuropæiske lande;

- specifikke foranstaltninger, der kan indarbejdes i fællesskabspolitikkerne for uddannelse, kultur, undervisning, forskning, velfærd, oplysning og massemedier samt turisme;

6. finder det nødvendigt straks at gøre Kommissionen og medlemsstaterne opmærksomme på de aspekter, man fra forskelligt hold har peget på som årsagen til problemerne med at tiltrække unge til erhvervet:

- intet sikkert økonomisk perspektiv, da der ikke synes at være politisk vilje til at opprioritere landbrugsudviklingen i EU;

- manglende planlægning i den stedfindende urbanisering af områder udlagt til landbrug

- dårligere serviceydelser til enkeltpersoner, familier og virksomheder i landdistrikterne og dermed en generel forringelse af livskvaliteten. Dette afskrækker de unge, og især kvinderne, fra at stifte familie under disse vilkår;

- utilstrækkelig social position sammenlignet med den status, som arbejde i andre erhvervssektorer har, og med leve- og arbejdsvilkårene uden for landbruget;

- for høje priser og forpagtningsafgifter for landbrugsjord i forhold til den forventede indtjening;

- høje omkostninger til etablering, maskiner og bedriftsforbedringer;

- væsentlige administrative omkostninger, juridiske og skattemæssige hindringer for overtagelse af bedrifter, en jungle af regler, som man dårligt kan orientere sig i uden eksperthjælp;

- dårlig uddannelsesmæssig forberedelse på at lede en moderne landbrugsbedrift, som er teknisk veludrustet, gearet til at takle produktions- og afsætningsproblemer, og i stand til at udnytte landbrugets alsidighed i nødvendigt omfang og inddrage nye aktiviteter og indtjeningsmuligheder;

- vanskeligheder og ofte ikke eksisterende muligheder for at købe produktionskvoter på grund af manglende marked og uoverkommelige priser. Dette er især tilfældet i bjergområderne og i de ugunstigt stillede områder, hvor markedet er præget af efterspørgslen fra de stærkere landbrugsområder;

7. mener, at der er behov for en supplerende, koordineret indsats på EU-plan, nationalt, regionalt og lokalt plan for at takle problemet med manglen på unge i landbruget. I nødvendigt omfang bør det efter Regionsudvalgets opfattelse pålægges alle medlemsstaterne at indføre visse foranstaltninger, f.eks. omgående etableringshjælp til yngre landmænd;

8. opfordrer Kommissionen til snarest muligt at indgå en aftale med medlemsstaterne om at iværksætte en politik til fordel for de yngre landmænd, som bør omfatte:

- en arvelov, der sigter mod at bevare bedriften udelt;

- et ens skattesystem for alle landmænd, der garanterer lige- og ikke særbehandling i forhold til andre erhvervssektorer. Der er behov for, at Kommissionen iværksætter en undersøgelse med henblik på at indsamle oplysninger om, hvilke skattesystemer landmændene i de forskellige medlemsstater er underlagt;

- passende sociale sikringsordninger for unge kvinder under graviditet og barselsorlov;

9. er enig i, at landbrugets udvikling nødvendigvis må gå i retningen af et alsidigt landbrug, og mener derfor, at EU og medlemsstaterne på deres respektive kompetenceområder snarest muligt skaber de nødvendige forudsætninger for, at bedriftsejerne og de ansatte i landbruget kan sprede deres aktiviteter, dels med henblik på at forbedre den samlede indkomst pr. person, dels for især i bjergområderne og i de fjerntliggende områder at åbne mulighed for arbejde inden for skovdrift, tilsyn og drift af fredede områder og parker, vedligeholdelse af civile og landbrugsrelaterede infrastrukturer, forvaltning af kulturgoder, servicefag, sæsonpræget turisme, osv.

- Man bør finde frem til gunstigere vilkår for sammenlægning af forsikringsmæssige, sociale, skattemæssige og andre lovbestemte bidrag for landmænd med bierhverv.

- Endelig bør der udarbejdes en ny statut for diversificerede (multifunktionelle) landbrugsbedrifter, som åbner mulighed for udøvelse af aktiviteter, der hænger naturligt sammen med egentlig landbrugsdrift;

10. mener, at der i udarbejdelsen af projektet "Unge ind i landbruget" bør tages højde for følgende elementer:

- direkte støtte til yngre landmænd og finansiering af omfattende etablerings- og bedriftsudviklingsplaner; desuden bør Den Europæiske Socialfond yde direkte beskæftigelseshjælp og støtte til selvstændig virksomhed i mindst fire år fra aktivitetens begyndelse;

- særlige støtteforanstaltninger for unge kvinder for at hjælpe dem med at opnå en højere grad af uafhængighed og ligestilling på arbejdspladsen, så de tilskyndes til at etablere sig og blive i landdistrikterne;

- etableringshjælp i otte år som foreslået af Europa-Parlamentet;

- supplerende lån til investeringer, især i bjergområderne og de ugunstigt stillede områder;

- fremme af tidlig tilbagetrækning ved hjælp af passende økonomiske tiltag ved overdragelse af bedriften til en yngre landmand og forslag om en egentlig "pensionspakke" ved overdragelse af bedriften; det skal ske på en måde, hvor den viden, den ældre landmand har høstet gennem egne erfaringer, udnyttes bedst muligt, så man letter hans sociale integration.

- garantistillelse for landbrugslån;

- gunstige lånevilkår til fremme af bedriftsomlægninger;

- eliminering af markedet for spekulation i produktionskvoter samt fremme af eje af og prioriteret overdragelse af produktionskvoter. I bjergområderne og randområderne skal produktionskvoterne - fordi der overordnet set er tale om enheder af ubetydelig størrelse - tildeles gratis af staten og ikke medregnes i de nationale kvoter;

- iværksættelse fra medlemsstaternes og ansøgerlandenes side af uddannelse og informering på nationalt niveau af unge, der er interesseret i en fremtid inden for landbruget, og opmuntring af yngre landmænd til at gennemføre en praktikperiode på en landbrugsbedrift i et andet land;

- forbedring af infrastrukturen i landdistrikterne og af serviceydelserne, især på uddannelses- og sundhedsområdet;

- puste nyt liv i landområderne ved at fremme sammenhængende boligområder.

11. finder det nødvendigt, at de central- og østeuropæiske lande anerkender de foranstaltninger, der efterhånden iværksættes til fordel for yngre landmænd, som en fast del af EU's regelsæt;

12. foreslår, at Kommissionen, medlemsstaterne og de lokale og regionale myndigheder indgår aftaler om programmer til udpegelse af lokale udviklingskontorer, der kan få til opgave at:

- markedsføre arbejde i landbruget i forhold til de unge (f.eks. bør markedsføringen inden for selve landbrugssektoren tage sigte på de allerede etablerede landmænd, der har brug for at fastholde en positiv opfattelse af deres erhverv, og over for omverdenen bør den udformes som en imagekampagne, der sigter mod unge såvel med som uden en landbrugsbaggrund.);

- uddanne og efteruddanne landmænd, landbrugsmedhjælpere, teknikere og ansatte i lokaladministration;

- hjælpe landmanden med indhentning af oplysninger om priser, omkostninger, produkter, afsætningsmuligheder, innovative og supplerende alternative produktioner, moderne teknologi, betingelser for tildeling af støtte fra EU, nationalt eller regionalt hold;

- yde teknisk og ledelsesmæssig assistance;

- fremme anvendelse af informationsteknologi;

- give juridiske og skattemæssige oplysninger;

- etablere og vedligeholde en database med detaljerede oplysninger om hhv. landmænd, der ønsker at trække sig tilbage, og personer, der ønsker at etablere sig som landmænd, således at der sikres et match mellem de to persongrupper.

Det skal siges, at der i vidt omfang allerede findes firmaer og institutioner - såvel private som offentlige virksomheder - der kan bruges til at løse ovennævnte opgaver efter autorisation fra staten eller regionen. Hvor det er tilfældet, bør de pågældende firmaer gives klare instrukser.

Disse firmaer - hvis kapacitet bør afdækkes behørigt - skal i givet fald have til opgave at fungere som vejledere gennem flere år for unge nyetablerede landmænd, og der bør indgås en egentlig kontrakt af mindst tre års varighed mellem firmaet, den yngre driftsleder, og den offentlige myndighed, der bærer udgiften til "adoption af en yngre landmand". "Adoptionen" bør bl.a. omfatte planer for udformning og udvikling af bedriften og den dertil knyttede offentlige samfinansiering af driftsudgifterne;

13. mener, at det vil være hensigtsmæssigt, at man i den videre udvikling af initiativer - der sigter på at gennemføre foranstaltninger til fremme af et miljøvenligt landbrug, økologisk landbrug, landboturisme og turisme i landdistrikterne, støtte til reklamering for og markedsføring af egnstypiske kvalitetsfødevarer, der er baseret på en særlig fremstillingsmetode, udnyttelse, forarbejdning af skov- og underskovsprodukter - først og fremmest tilgodeser de yngre landmænd, hvadenten de arbejder som selvstændige eller i sammenslutninger;

mener, at eftersom samfundets krav til landmænd har ændret sig, i og med de i den senere tid har været i centrum af debatten, der skal informere forbrugerne om, hvor vore fødevarer kommer fra, bør de tilbydes kurser i mundtlig udtryksfærdighed, så de er rustet til at orientere offentligheden om, hvad deres arbejde består i;

mener, at Kommissionen og de nationale, regionale og lokale myndigheder i samarbejde med de yngre landmænd bør iværksætte en overordnet informationskampagne om landbruget, der kan fremme videreudvikling af forskellige tiltag som f.eks. turisme i landområder, åben dør-dage på landbrugsbedrifter, besøgsgårde og vandrestier med oplysninger om landbruget;

14. opfordrer myndighederne i byerne til at etablere nye forbindelser til de omkringliggende landområder for at fremme den sociale, kulturelle og økonomiske udvikling og for at bidrage til at formidle et billede af landområderne, der fremhæver deres særlige værdi og kendetegn over for offentligheden. Myndighederne i byerne bør ligeledes anerkende landområdernes sociale rolle, idet de er til gavn for de byboere, der sædvanligvis tager på landet;

15. mener, at Den Europæiske Investeringsbank bør bidrage til gennemførelsen af projektet "Unge ind i landbruget" i betragtning af projektets helt klare strategiske værdi;

16. opfordrer alle de myndigheder, der er med til at gennemføre LEADER+-projektet, til at koncentrere midlerne om projekter, der tager sigte på de yngre landmænd; disse projekter skal spille en central rolle, idet de skal tage afsæt i en bottom-up strategi i landdistrikterne.

Bruxelles, den 13. juni 2001.

Jos Chabert

Formand for

Regionsudvalget

(1) EFT L 160 af 26.6.1999, s. 80.

(2) EFT L 214 af 13.8.1999, s. 31.

(3) EFT C 215 af 16.7.1997, s. 31.